
A guiso de pourtissoun : 


Es pas senso uno emoucioun sincero me pessugant lou 
prefound déu cor que prene la paraulo davans vous, Lou moumen es 
soulenne e duerbe lou tai. 


Aquest laus a la n-auto memori de la Majouralo M ario-Tereso 
Jouveau, me permetrés de lou dedica a Frederi Soulié, moun drole, 
entrepacha per m’acoumpagna vuei dins la vilo ounte daveré soun 
bacheleirat em’uno esprovo de lengo d’0, segur. Frederi, lou beu fru di 
noco entre Prouvenco e Pais d’Olt. Lou dedicarai a si racino pacano, li 
de si réire que, di dous las, tenien dou brés la lengo carsinolo e la 
prouvencalo, aro dins la pas de la terro de Bouriano e dou Luberoun. 

Se cresiéu i signe — e beléu lou faudrié — diriéu que se devié 

capita ansin. 
Pamens quente camin per aquesto cigalo proumierenco vengudo de 
l'autro man de la mar de |’Uba ! Segur que lou proumié Counsistori de 
1876 que i’éro tant devént, sabié proun si resoun en la batejant 
“CIGALO D'IRLANDO ” e en I’acourdant tout d’uno a-n-un estrangié, 
nascu en 1826 a Waterford en Irlando. 


Mai es-ti poussible de regarda per “ fourestié” aquest ome 
d’eléi Guihen Carle Bonaparte-Wyse, réire-nebout de Napouleoun que 
sa segoundo neissenco, sa vertadiero espelido, se faguée en Avignoun ? 
Sempre liga i Felibre ié coumplira soun obro en prouvencau dins un 
generous estrambord. Emé la fidelita di “ Parpaioun blu” de la primo 


tournavo e, leiau a sa segoundo patrio, chausigué d’éstre sepeli en 
Prouvenco, a Cano en 1892. 


Semblo ana soulet qu’en 1893 lou segound titulari siegue esta 
un avignounen de la bono, Aléssi Mouzin, cabiscou de |’Escolo 
Capouliero dou Flourége que me durbigué si porto dins moun tems de 
liceu, — n’en siéu encaro —, e que, se saup, baié proun majourau au 
Counsistori. 


En 1931 un autre Vau-clusen, coumtadin de la grand saco, de la 
lengo tant granado, lou “sempre Jouve Francés”, carpentrassen, 
vertadié “ papo di fournié ” e di countaire, n’en sara |’eiretié. 

1969 : pér lou proumié cop se pause sus un pitre de femo, lou 
de Mario Mauron, l’escrivano dis Aupiho que sache tant bén canta 
Prouvenco e reguigna pér |’apara. Que chale de béure si raconte dins 
soun parla flouri dou brés, tant a Pertus qu’au Mas d’Angirany ! 
Quouro s’amousse en 1986 la flamo majouralo un autre cor arderous 
femenin la recaté : aquéu de Mario-Teréso Gauthier J ouveau. 


L’ escoulano sestiano 


Mario-Tereso Gauthier emai nasquésse lou 16 de nouvémbre 
de 1922 dins un vilajoun entre Durénco e Trevaresso : Charleva (dins li 
Bouco-ddu-Rose) ounte sa maire beilejavo |l’escolo publico e qu’aqui se 
debanésse sa pichoto enfanco, se pou dire qu’éro sestiano. Fagué sis 
estudi au liceu d’Ais-de-Prouvenco, d’en proumié embarrado, piéi 
esterno que si gent, sestian de la bono, bressa dins sa lengo déu pedas, 
ié vengueron planta caviho. D’aquesto maire, Mario-Louiso Poussel, 
mestresso d’escolo laico e soucialisto, d’uno voio arderouso, la pichoto 
Marithé n’en tirara segur. 

A Z-Ais léu trevara lou mitan felibren en se marcant au cartabeu 
per lou biais de |’Escolo de Lar. Touto sa vido de felibresso, d’escrivano, 
de femo se nouse dins aquesto pountannado qu’aqui fague lou 


rescontre maje d’aguéu que la maridarié: Reinié Jouveau. |é 
revendren tout aro. Aprés lou liceu es a |’Escolo d'Infiermiero e 
Assistanto Soucialo de Marsiho que daveré soun diplomo d’Assistanto 
Soucialo. 


La chato voulountouso 


M augrat — 0 bono-di beléu — li marridis annado de guerro (39- 
40) ié sara douna de faire provo de soun courage e de soun enavans. 
Seguént la vio de Marciau, soun paire, lou libre-pensaire, coumbatent 
di dos Guerro moundialo, Mario-Teréso qu’a deja travaia au Service 
Souciau d6u Tribunau per Enfant de Marsiho piei crea lou Service 
Souciau dis Ancian di Chantié de J ouinesso a z-Ais (setembre de 1943), 
vaqui que s’engajo dins la lero Armado Franceso lou 1é de setembre 
de 1944, Estacado au Service de Santa de Marsiho barrulara piéi a 
Besancoun, Estrabourg, Coumar fin qu’en Alemagno au service de la 
Proupagando ! Mudado, sus sa requesto, au 4" Regimen de Tiraiaire 
Tunisen en Oucupacioun, es a Kaiserslautern (Palatinat) qu’en 1945 lou 
Bei de Tunis la fara Ouficié déu Nichan-Iftikhar, prestigiouso 
destincioun per uno chato de 23 an, parai ? 

Sengajara piei per |’Indouchino mai sus lou camin de sa 
nouvello afetacioun un marrit aucidént de veituro a Tuttingen fague 
restanco asi proujet. Aprés |’espitau un pau de counvalescénci au bon 
ér marsihés e la vaqui mai en Alemagno e, fin-finalo, desmoubilisado a 
l'Unita Amenistrativo 9 de Marsiho lou 25 de mars 1946. 

Emai fuguesse proun guierdounado per lou Counseu Naciounau 
de la Resisténci (n°131-374) que ié baié l’ensigne di F.F.I., la Crous de 
Guerro emé I’estello de brounze, n’en tiravo pas glori e crese qu’un 
cop soulet, beléu, li veguére sus sa capello d’arlatenco a la Sto Estello 
de 1974. (Arle). 


La femo d’acioun e de moudernita 


Revengudo a la vido civilo a Marsiho acabara sis estudi 
d’infiermiero en daverant soun diplomo (1949) emai un certificat de 
puericulturo. Tourna-mai bressado per li font sestiano que n’en 
boulegara plus, rintro pér assistanto soucialo a l’Espitau siquiatri d’Ais 
(1/12/1947) fin qu’au 18/8/1981 que lou quite per encauso de 
malautié. 

Mai anessias pas créire que nosto mouderno e 
estrambourdanto Mario-Teréso se poudié acountenta d’uno vido 
segur atravalido e voudado i pauri mesquin mai senso tenesoun, que 
nani! A la pouncho dis idéio per empegne |i metodo novo emé lis 
estage C.E.M.E.A. (Centre d’Entrinamen i Metodo d’Educacioun Ativo) 
sara a l’ourigino de la creacioun dou proumié poste d’Assistanto 
soucialo de soun espitau siquiatri, e s’estacara a li proumoure en 
Franco touto e tamben en Itali. 


La mouié qu’espouso la Causo felibrenco 


La duberturo d’esperit, lou courage, la voio d’aquesto fresco e 
poulido jouveneto a la modo que se mesclavo a la jouinesso 
prouvencalo sestiano noun poudien que pivela lou saberu e fin 
proufessour d'italian : lou majourau Reinié Jouveau. Se maridéron en 
1950 e la bello novio en ganso arlatenco semblavo uno fado...e la fado 
espouse noun soulamen Reinié, mai, tout ensén, la ligneio di J ouveau, 
poueto e escrivan prouvencau, “ Cepoun e priéu ” ddéu Felibrige, e, aco 
vai soulet, la Causo felibrenco. 

Apoundra, per clava la tiero di “Majourau Jouveau” uno 
quatrenco Cigalo d’Or a la Sto Estello de Perpignan en 1987. 

Sa forto persounalita se retroubara dins soun acioun en 
dounant de vanc a soun espous que siegue au G.E.P. (Groupamen 
d'Estudi Prouvencau), a la flamo revisto “Fe”, per |’ Armana 
Prouvencau ”, |’ “ Armana di Felibre ”, lou journau “ Prouvenco d’aro ”, 


lou buletin déu Felibrige, a la radio, dins touti li counferénci, coungrés 
que coungreié e que sabe mai... Sempre fugue l’inalassablo ajudo de 
Reinié : secretairis, menarello, esto a lou carreja ounte que siegue au 
voulant d’uno autd que semblavo un uiau. Atenciounado que mai sabié 
l'encouraja emé de poulit mot famihié. Touti li que li treveron se n’en 
souvenon em’un risoulet esmougu d’aquésti “ moun poulet ”, “ moun 
COCO 


Se devine uno belugo vertadiero dins la gént di Jouveau. Segur 
lou Felibrige i’es devént d’agué toustéms apeouna, soulide, lou 
Majourau Reinié vengu piei Capoulié en 1971 mai se pou tamben 
pensa que la famiho Jouveau ié saup grat d’agué permes |’espelisoun 
d'un segound Capoulié. L’afougamen nousa a la sapiénci : quet paréu 
coumplementari ! 


Me revéen en memori gu’emé respet e gentun un brigoun 
riseréu, d’uni felibre, entre éli, la sounavon “ la Capouliero ” e, qu'emé 
judice e amista uno majouralo lou ramente lou jour que dins la salo dis 
Estat de Prouvenco de la Coumuno d’Ais prengué desenant lou béu 
titre de “ Majouralo ". A-n-aquelo ouro ére ben liuen de pensa qu’a 
moun tour estacariéu moun cadenoun dins sis aigo ! 


L’escrivano 


Famihiero de la culturo prouvencalo, de sis autour, de soun 
istori, vendra eisa a prene la plumo. 

S'afiscara subretout a faire la lus sus lis ideio fausso 
escampihado, estacado a de persounage de la_reneissenco 
prouvencalo. Apielado sus uno doucumentacioun richo e seriouso fara 
cabussa lis enfusco e sourneto toucant, bessai, aquéli qu’avien proun 
pati dins sa vido. Aqui se recouneis lou soucit de |’infiermiero 


qu’assolo. 


“Laffaire Jean Mistral, le fou aux 60 millions ” 

- Jan Mistral. “L’afaire Jan Mistral, lou foui di seissanto milioun ” 
(1981) qu’assajo de destria la verita au través dis article e prouces 
qu’estrementigueron la vido sant-roumierenco e  prouvencalo 
enjusqu’a Paris, dis annado 1840 fin qu’a 1882. Lis aventuro malurouso 
déu paure cousin de Frederi Mistral embarra quaranto an de téms dins 
un oustau de santa, si tressimaci semblon pas de créire tant soun de 
divagado mai se legisson coume un rouman. 


“Joseph d’Arbaud ” 

- Jéusé d’Arbaud (1984) fin qu’aro demoro la biougrafio la mai 
seriouso sus lou grand pouéto manadié. De mai si qualita 
proufessiounalo n’en faguéron l’infiermiero e temouin benura di darrié 
moumen de sa vido. Aqui Mario-Teréso Jouveau coumpligue lou souvet 
de soun amigo fidélo Enrieto Dibon (Farfantello, l’avignounenco) que, 
quichado pér lou tems e la malautié, ié fisant si noto, 16 demande de 
Vescriéure, ¢o que Marité fagué e lou pres-fa résto uno obro de 
referénci. 


“ Alphonse Daudet- Frédéric Mistral, La Provence et le Félibrige ” 

- 1980 - Anfos Daudet-Frederi Mistral-la Prouvénco e lou Felibrige. Eici 
vai cava founs li relacioun entre lou Miejour e sis escrivan, la 
Prouvenco e lou Felibrige en particulié. La parucioun en 1980 (en 2 
tome), se capito uno recerco drudo, argumentado que guierdounaran 
lou Pres de |’Académi francesco : Foundacioun Guizot e lou Pres de 
l’Academi de Marsiho. 


“ Alphonse Daudet maitre des tendresses ” 

- Afougado de l’escrivan autambén que de l’ome en 1990 ié 
counsacrara uno biougrafio pleno d’umanita “ Anfos Daudet, méstre di 
tendresso ” coume lou sounavo Pau Mariéton. 


D’autris oubrage avien durbi lou tai. 


“L'Isle-sur-Sorgue d’hier a aujourd'hui ” 

- Tre 1970, emé Aleissandre Payard “ L'Islo-sus Sorgo d’aiér a vuei ” 
uno couvidacioun a segui uno vesito de la pintouresco viloto 
coumtadino emé proun referénci istourico, uno poulido espacejado de 
long dis aigo. 


“La Provence amoureuse ” 

- En 1973, nous avié fisa li counfidénci de “ La Prouvenco amourouso ”, 
un vintenau d’istori d’amour espelido en terro nostro e que sa fin, 
proun souvent n’en fague de legéndo. 


“|ly a cinquante ans mourait |’Arlésienne ” 

- En 1972, i’agué tamben dins sa cerco de verita la pichoto 
publicacioun “ |’a cinquanto an mourié |’Arlatenco ” Felipine Cauffopé 
la damisello de Beziés que Francés Mistral, lou malurous nebout déu 
Méstre de Maiano noun espouse e que, de pegin se levé la vido en se 
jitant de l’éstro sus la taulo de péiro ddu Mas dou Juge en 1862. Co 
que dounara uno “ Letro de moun moulin ” (en 1866) d’Anfos Daudet, 
e, en seguido, lou sujét ddu drame mes en musico per Jorgi Bizet en 
1872. 


L'Arlatenco, per i€u, encaro un souveni ensen parteja emé 
Mario-Teréso Jouveau quouro emé la troupo de |’0.T.P. (I’Oufice déu 
Tiatre Prouvencau) beilejado per lou Majourau Roubert Fouque 
jougave Viveto dins la bello versioun prouvencalo doéu Majourau Emilo 
Plan (Cigalo dou Leberoun). La proumiero, en lengo nostro que fara 
dire au réire-Capoulié Pau Pons “|’Arlatenco vén de retrouba sa 
lengo ” dins lou seren luberounen ddéu Pais d’Egues un vespre de juliet 
1973 davans lis estagiari ddu Prouvencau a L’Escolo (que n’éro 
tambén) i’agradé proun. Mai que d’un cop avié segui li repeticioun e 
ajuda per lou coustume que lou tiatre autant coume lou viésti 
l'agradavon. 


De tout biais s’atrouvavo mounte i’avié de pan sus la canisso 
pér counfourta uno chourmo qu’oubravo a l’espandimen déu Felibrige 
e d’aquéli que l’avien fa. Nous revese a Malo-mort (Bouco-déu-Rose) 
en 1979 coutrio dins la colo, proun bigarrado es verai, ddu Coumitat 
oubrant per lou centenari de |’'Abat Jaume-Glaude Aubert, lou 
“Capelan di Felibre”, “Majourau de la proumiero espelido de la 
Couvado felibrenco en 1876” (cf: F.M./Gui de Mount-Pavoun 1885, 
coume William Carle Bonaparte Wyse.) 


Mai dins touto aquelo garbo de libre de bono qualita literari, 
endrudido de courrespoundeénci espepidounado (en 1993, aquelo de 
Frederi Mistral emé Auzias, Francés e Marius Jouveau, piéi de Frederi 
Mistral e Jan-Batiste Gaut) pounchejo pamens un ben pichot regret. 
D’avanco me n’escuse de lou dire, ai vergougno, iéu qu’ai pas jamai 
rén douna de ben drud, mai quet daumage qu’aguésse pas mai publica 
en lengo nostro ! Se sarian coungousta de soun biais qu’emé de mot 
simple, mai chausi, encapavo de vous faire senti la verita di causo e dis 
éstre. Per lou verifica i’a que de legi, per eisemple “Lis escri 
prouvencau de Mario Mauron” publica en 1988 quouro fugue elegido 
a la Cigalo d'Irlando, veuso de soun amigo. Mario-Teréso adeja, a-n- 
elo, ié fasié lou meme menin reproche !!! Ansin viro la rodo de la 
pouso-raco ! 

Aquesto Cigalo tengudo en réire per Frances Jouve, voste 
cardacho coumun, gue ié venié d’Aléssi Mouzin, coumtadin parié 
coum’éu, que noun poudié n’agué manca lou rescontre en Avignoun ; 
Avignoun, “la galoio campaniero ”, ounte se crouséron li camin déu 
Cabiscou déu Flourége néissent e l’ome que la batejé, lou proumié 
titulari William (Guihen) Carle Bonaparte Wyse ; aquesto Cigalo 
d’Irlando, glouriouso se n’i a, mau-despié soun noum sara jamai uno 
“estrangiero ”, elo qu’ajudé a basti lou Felibrige nou de 1876. 

En mai d’aco, a de bon que dins la cadeno dis ome e di femo 
que la recatéron touti s’éron rescountra e estima. 

Ansin, de memori vivo e vidanto se fargon li cadenoun. 


E, se, coume per trufarié de la — marrido — fourtuno vous, 
Marité que vous erias afeciounado a sousta, repara la memori dis 
autre, partiguerias a la debuto de nouvembre de 2005, d’aquesto 
enganivo malautié que just e just l’agarris d’en proumié, vous assegure 
que lou Felibrige noun vous éublidara. 


Se servara l'image d’uno femo vivo, atravalido, a l’amo forto 
que noun se pou dessepara dou réire Capoulié Reinié Jouveau dins 
soun devouamen assoulu a la Causo felibrenco que n’avien fa la toco 
de sa vido touto. Restarés uno Majouralo lério qu’aurai ounour de n’en 
segui sa rego, umblamen mai emé fe e sincerita. 


Gramaci de vosto escouto atenciounado e paciento. 


